정조 21년
丁巳二月初一日辰時上自華城府還宮入侍時行左承旨洪義榮行右承旨李益運左副承旨李肇源右副承旨金啓洛同副承旨魚用謙假承旨金祖淳記事官柳遠鳴假注書曺錫中記事官金景煥記注官金良倜二提學沈煥之原任直提學徐龍輔直提學李晩秀原任直閣尹行恁南公轍檢校待敎沈象奎徐有榘待敎李存秀以次隨駕上具軍服御奉壽堂命左議政入侍賤臣承命出與左議政蔡濟恭偕入進伏濟恭曰多日勞動聖體若何上曰一樣矣濟恭曰臣於今番行幸憂喜交中伏想出宮之前未及就睡駕到華城日尙未午靜攝之餘達夜勞動旋卽巡城演炬至於更深昨又謁園親享竟日巡山侵夜回鑾旣憂聖體之過於勞攘且喜大聖人氣度之康旺逈異於凡常矣上曰先大王五十年儉德何如及至倦勤之齡勤政何如予所仰覩而承聆者思欲以繼述服膺未嘗暫弛於一飯一息之頃而近年以來戒懼之心日甚一日自待甚簿罔敢自逸至於起居服食之節惟恐或涉於暇豫侈大況於謁園之行巡山巡城俱是不可已之事豈或憚勞而占便乎昨日巡山時道路迃廻難容旋馬而非但不知勞憊神氣還覺有勝益驗勤勞之愈於便逸矣昔在肅廟朝作滌腦堂於後苑而御內廐馬使中官執鞚往臨是堂殆若日課者然外雖無蒐狩之擧內實出習勞之意堂有御製懸板惟我列聖朝無不以習勞於跨馬爲家法予欲仰體而每多不逮凡於禁苑以戎事殿座及射的之時必爲騎馬者亦欲追先朝故事也以是之故雖終日御馬不知其爲勞耳濟恭曰聖敎如此伏切感歎然而聖人之血氣有時而衰則亦有行不得處今我聖上血氣不衰有若天行之健尤萬萬慶幸矣上曰申思贊復科事卿言甚是故果置之矣濟恭曰國法甚嚴而復科尤係國家之大政故昔在先朝事關科規至難至愼臣嘗仰覩而欽歎矣上曰聞故重臣金器大登第也卿以承宣同爲入侍於璿源殿齋所命誦試券而重臣未能成誦卿以赴擧儒生纔出試圍人或問科題則或有善文而未能對者敷奏重臣得免無聊仁元聖母聞卿所奏深以爲感此予所以承聆於先朝者也卿或記有否濟恭曰果有是事而臣亦承先大王下敎矣上曰近來戎裝無論文武皆用助繩此非古法故令兵判及政院禁之矣濟恭曰助繩之法自近古有之而係是當禁故每於武試有搜驗之法矣上曰每年園幸予必和送卿詩而昨冬城役後卿之所作有未及和者凡事宜有始終故昨果和送卿果見之耶濟恭曰臣之蕪句每荷雲章之俯和臣不勝且榮且感殿下於性理工夫聖學高明則臣固已知之而傍及詞章卓越千古尤萬萬欽誦矣上曰卿言過矣予則御製詩未嘗一一收輯而卿之文集必當刊行御製之次卿韻者卿詩之賡御製處竝刊御詩如凡他文集之附原韻附次韻之例好矣濟恭曰伏承聖敎萬萬榮感而第御詩之載於私稿甚爲未安不敢承命矣上曰此則不然依下敎載錄有何不可耶濟恭曰聖敎旣如是申複謹當以今日下敎識錄於臣稿中最初賡韻之載御詩處使後人知有聖敎而亦可見微臣際遇之隆矣上曰好矣上曰李判府落馬不能隨駕卿亦驅馳之餘無以跨馬作行故當於明日下敎落後如是則無押班大臣國體苟簡故欲送信箭於留都所使右相來待於露梁以爲隨駕之地矣濟恭曰臣等皆老病李判府最少而巧値落傷莫重行幸無押班大臣國體私分俱涉未安矣上曰如此大關防不可無驛站故迎華驛使之移設於城外而官舍已成村樣漸就實非始料之所及矣濟恭曰新移未久已能如是若過一兩年則漸當成聚矣益運曰再昨駕到萬安橋有橋役監董人申泂來待華城之敎而更未承下敎故敢此仰達矣上曰申泂是安州將校乎濟恭曰然矣上曰城役橋役俱多效勞合施何賞濟恭曰旣經五衛將同知若除邊將則好矣上曰然矣命左議政退出初吹時至宣傳官啓稟初吹益運傳知道二三吹亦如之通禮啓請乘馬上乘馬以出命挾輦軍五十名先詣始興三十名攔後壯勇左右列及駕前駕後中以年少善騎者各六名合二十四人爲挾輦其餘各其信地作行大駕出中陽門左翊門新豐樓至左右軍營前路命書傳敎曰侍衛軍兵毛具又命書傳敎曰城役橋役效勞旣多同知申泂關西僉使令該曹口傳擬入大駕到長安門內命城內民人開作門招入敎曰城役旣完次第件事卽使爾等富實也其富實之策予方宵旰講究而爾等亦旣勞矣今年還餉自牟還爲始竝許除耗爾等知悉安業樂生可也爾等自舊邑移來之後尙未着根此予所以一念之不弛也民人等十百爲群攢手頌祝齊聲仰奏曰臣等年年沾恩擧皆安堵而今又承還餉蠲耗之澤萬萬感祝不知所達矣左議政蔡濟恭祗迎於路傍上命書傳敎曰右相當爲出來押班卿則昨旣驅馳於押班今日又何可勞攘此意遣史官傳諭于左議政自此還入城內數日後上來事一體傳諭賤臣承命傳諭大駕出長安門外命迎華察訪入侍迎華察訪李五鎭進前上敎曰今見郵館已成民戶櫛比皆爾之力入接之戶數幾何而凡節漸就成樣否五鎭曰原居之民數爲二家而新入者爲五十三戶衙舍則四十餘間皆已告成矣上曰來頭民戶之移來者又當爲幾何云耶五鎭曰近日十餘戶自外處入來解凍則又當有數十戶入來者云矣上命書傳敎曰迎華新館旣甚精緻郵治屋廬不啻櫛比途中望見成一大官村此皆該察訪幹務解事之致迎華察訪李五鎭守令除授待郵治規模稍定差送事分付大駕至萬石渠前路下馬少憩上曰渠之大爭似一小江矣民人初則不願穿渠而已成之後則亦必知大有益於農功矣益運曰水根混混於大野之中民之蒙利可謂博哉而此便是天設之地非但以人力可言也大駕到遲遲臺下馬御臺上命後廂廣州鄕步軍二哨以挾路先詣肆覲站領付廣州留守爲環衛作門而歷臨後自其所解嚴又命宣傳官外營將校捕校卒之自此落後者皆令招入賜饌一盒使之分饋敎曰爾等善爲還歸也戶曹判書李時秀曰華城留守趙心泰田民賜給事命下矣以幾結幾口定給乎敢此仰達上曰田三結奴婢各二口賜給可也出擧條上乘馬進發至肆覲站御行宮命宣傳官曰廣州鄕軍當自此解嚴不必待內使之令留守自主張待信箭卽爲解嚴事分付又命壯勇衛及駕後先赴安養站作門上乘馬進發至安養站下馬少憩賜諸臣饌命招入撥將敎曰植木事旣有下敎而見今所植零星是豈成說乎自今春爲始各別植木可也又敎曰廣州留守如來待使之入侍益運曰未及來待矣上曰置之仍乘馬進發至大博山坪二字刀割上下馬少憩敎曰始興行宮今餘幾里益運曰餘五里矣上曰里數尺量多不稱停所謂五里每如十里矣兵曹判書李得臣曰自華城至始興里數太遠而自始興至闕外則比果川舊路里數稍近矣少頃上乘馬進發入始興縣宣傳官啓稟旗幟分立鳴金吹打止鳴鑼單擺開依例擧行上下馬御行宮命書傳敎曰京畿監司入侍又命書傳敎曰始興地方官入侍益運與京畿監司李冕膺始興縣監金思羲偕入進伏上曰暗行御史入侍賤臣承命與御史鄭晩錫呂駿永偕入進伏上敎思羲曰始興民瘼有可達之事否該倅旣招見詳陳可也思羲曰本縣田政最爲民瘼而流來未蒙頉非但舊初不之厥數夥然竝計各年之成川浦落至爲一百三十五結之多每當槪狀磨勘之時不得永頉例入今災而災摠準數請得其勢末由分俵因此苟簡實惠難究自臣待罪之初略有査得者僅爲六十結其餘七十五結尙在未蒙頉之中矣今若更加査櫛雖未知所得之當爲幾許結而地方自來偏少沿江二面又是一望柴草之場則其所釐正旣甚難便目下民隱且係切緊故今於詢瘼之下極知甚萬萬猥越而敢此仰達矣上曰畿伯亦陳所見可也冕膺曰畿邑舊災名色殆乎無邑無之猝難一一査頉量田亦不可遽議先從該邑另加査陳恐合便宜而見今農作方始姑待秋成後擧行似好矣上曰旣聞之後豈可一任其陳荒乎救弊之策無過於頉舊査新而先從蠲稅之方自今秋與邑倅從長措處可也出擧條上曰乙卯年有民役除給之事其果遵行耶思羲曰成節目遵行矣上曰安養築垌處其已起墾耶思羲曰已築者可播十餘石種已爲起墾而未及起墾者又餘其半矣冕膺曰築垌後民利甚大故前則安養居民僅爲十一戶今則爲三十一戶來頭民戶之漸次增聚可知矣冕膺曰聞華留言沿路橋梁之動駕時造成者仍不撤去隨傷隨補爲好云而臣意則雖以此邑言之如軍布川橋念佛橋若當潦水必皆漂去以致橋財之閪失矣上曰如無潦水則橋之不撤亦云利於民矣冕膺曰如咸興之萬歲橋每於五月潦水之際撤去過潦後更設依此爲之似好矣上曰今年姑不撤去試其潦水時漂去與否自明年更爲定式好矣上曰己酉以後凡係園幸需用必欲不煩經費壬子年劃給三萬五千兩錢於畿營貿租二萬六千石分置列邑以裕民食糶糴取耗以備園幸時各站諸般支用之資此所謂貿租條名色也蓋其作錢之際取高價則有害於民反非爲所重之意取歇價則亦無擧行校吏沾漑之資故一從市直而取之以詳定例上納如有贏餘則除出若干屬之校吏其餘盡數載錄於會外以爲營用規模已成姑不生弊而每以元數不足之故監司稱以自備多以公用會錄今則園幸時進排諸條皆爲移送於外整理所而營用其果有贏餘者耶冕膺曰雖曰監司自備不過以公補公初無自己辦出者而況今則贏餘自在有補營用矣且畿營公用來頭有稍饒之望儲置米前則自惠廳會減轉轉移來故不能防奸每年所用動費八千石近來則畿營主管爲之故無見欺之慮如昨年所入倍於常年而會減之數不過七千石以此推之每年所餘似不下四五百石矣上曰畿伯及守令先退冕膺思羲退出命晩錫等進前敎曰今番則犯科人有能執捉者耶晩錫曰臣則未能捉得矣駿永曰臣於沿路摘奸時見左捕廳從事官從人崔景哲無掌標入衛內故敢此仰達矣上曰該大將推考無標人令該廳査實勘罪可也出擧條命御史退出晩錫等退出得臣進軍令初吹時至宣傳官啓稟初吹益運傳知道二三吹亦如之上命宣傳官曰訓鍊大特率本局馬兵一哨步軍一哨壯勇大將率京步軍二哨善騎隊一哨爲先廂禁軍別將率禁軍依出宮時信地作行壯營左司把摠率善騎隊一哨本營鄕軍一哨訓局步軍一哨爲後廂通禮啓請乘馬上乘馬進發敎曰陵園行幸時乘馬下馬只於陵所園所及華城行宮啓請其外沿路站則不必爲之此後依此下敎擧行可也宣傳官啓稟旗幟分立鳴金大吹打大駕至蕃大坊坪築臺處上下馬御臺上少憩命承旨閣臣兵曹判書進前上曰隨駕假承旨與分承旨有異還宮後則自可減下別無減下取稟之例矣承旨知之乎益運曰知之矣上曰右相已祗受信箭云耶益運曰祗受狀啓俄纔來到已入啓云矣上曰何時入啓問於院吏少頃上乘馬進發由長安峴捨萬安峴御路從北邊舊作路詣露梁宣傳官啓稟旗幟分立鳴金三下吹打止等節依例擧行上下馬御龍驤鳳翥亭命承史閣臣開作門許入命益運書傳敎曰舟橋堂上都廳入侍益運曰舟橋堂上聞方在北岸未及待令矣上曰旣令環圍於南岸則越去北岸緣何致此宣傳官李東善奏曰臣等不善擧行有此誤傳之擧矣承傳宣傳官竝請記過上曰初下敎時驟思而互換南北不能趁卽提稟雖是爾等之罪記過則分揀卽送信箭於北岸舟橋堂上如入中紅箭門待令於中紅箭門內如入於北紅箭門留待於北紅箭門內事分付信箭纔出作門民始先已進前上命舟橋領將及監官皆招入敎曰今番爾等之七朔等待亦云勞矣酬勞之方何如則可以副爾等之願也領將等奏曰好邑初載旣爲定式船人之願亦足矣但今加出船隻數多漕轉之際不得專利加出七邑漕軍特命減去則臣等之望也上曰此則無異於請罷嶺南漕倉之說矣是行不得之事也此外更奏領將等曰庚戌年各邑斛子大小均定之後猶有不均之邑此爲船人之弊矣民始曰此則連加申飭自朝家別無更爲變通之事矣大抵船人等昨年始凍時來留而自本司給價守直今於解凍之前卽爲放送其間雖任渠去來旣非載運之時且今京倉之捧上甚低又出抽籤之法船人之蒙利亦云至矣今若量給穀物而送之則足矣上曰旣令渠輩備陳所願而不能施一事者甚悵然使之更告可施之事可也領將等奏曰宣惠廳斛子甚大故捧納之時多有害矣民始曰宣惠廳斛子一依鍮斛造成而有新舊斛子故舊斛罅破有稍濫之弊矣上曰分付該廳各別釐正可也上命益運書傳敎曰舟橋之役等待已過七朔都監官自舟橋初設時效勞旣多邊將除授其餘領將監官當施賞明日待令守直船人自惠廳分給米斗事分付命領將等退出益運曰敦義門及興仁之門當入送標信及信箭仍留城門以爲隨駕軍兵及觀光人出送後還閉之地爲好故敢此仰達矣上曰崇禮門旣仍留則敦義門及興仁之門亦必一例仍留何必自此送信箭乎益運曰崇禮門卽是輦路故守宮承旨當依兵曹節目稟請慈旨仍留而興仁及敦義兩城門不過爲軍兵及觀光人出入則守宮承旨豈敢以此稟請慈旨乎上曰然則送信箭于守宮承旨一體稟請慈旨使之仍留可也宣傳官啓稟升橋砲三聲又信砲一聲擂鼓鳴鑼共三通升旗擧起火一枝點鼓點旗上乘轎渡舟橋命宣傳官一員落後下橋砲及落旗節次除取稟擧行舟師大將及隨駕軍兵卽其地解嚴自露梁隨駕軍兵依出宮時例擧行大駕入崇禮門詣敦寧府前路命益運解嚴大駕入敦化門進善門肅章門建陽門由保定門萬八門還內諸臣以次退出